**И Н Ф О Р М А Ц И Ј А**

**о стању у култури и активностима на унапређењу рада у области културе на подручју Града Бијељина**

|  |  |
| --- | --- |
|  | Информација о стању у култури и активностима на унапређењу рада у области културе на подручју Града Бијељина урађена је у складу са Програмом рада Скупштине Града за 2019. годину.  Циљ Информације је да прикаже тренутно стање у области културе, активности установа и удружења грађана који дјелују у овој области, те планове за наредни период.  Информација садржи поглавља у којима је обрађено организовање и рад установа, удружења, инвестиције, финансирање, културне манифестације, сарадњу, као и закључна разматрања са приједлогом мјера.  Информацију разматра Градоначелник и Скупштина Града Бијељина . |

С А Д Р Ж А Ј :

1. Увод
2. Организованост и рад установа културе
3. Организованост и рад друштава и организација из области културе
4. Финансирање друштава и организација из области културе
5. Културне манифестације
6. Сарадња
7. Закључна разматрања са приједлогом мјера
8. **Увод**

На подручју Града Бијељина његовањем културе и унапређењем ове области баве се званичне институције културе, чији је оснивач локална заједница или Влада Републике Српске, удружења грађана чији су програми везани за област културе, групе и појединци овог подручја, као и гостујући умјетници.

Културне манифестације које се реализују на овом подручју, могу се подијелити на устаљене и повремене, а програми на оне које стварају домаће институције и програми уговорени са трећим лицима, правним и физичким.

Финансирање институција културе, друштава и организација, те културних садржаја врши се из буџета Града, из средстава институција културе и мањим дијелом из средстава Министарства просвјете и културе РС.

1. **Организованост и рад установа културе**

Институције културе на подручју Града су: ЈУ Центар за културу „Семберија“, ЈУ „Музеј Семберије“, ЈУ Народна библиотека „Филип Вишњић“, ЈУ СКУД „Семберија“ и ЈУ Градско позориште „Семберија“, док је једина јавна установа за информисање на овом простору ЈИП „СиМ“, који издаје штампани недељник „Семберске новине“.

**Т-1** **ИНСТИТУЦИЈЕ КУЛТУРЕ НА ПОДРУЧЈУ ГРАДА БИЈЕЉИНА**

|  |  |  |  |  |  |  |
| --- | --- | --- | --- | --- | --- | --- |
| **Р.**  **бр.** | **Установа** | **Оснивач** | **Простор** | **Број**  **зап.** | **Финансирање** | **План за 2019. год.**  **(и ребаланс)** |
| 1. | ЈУ Центар за културу „Семберија“ | СГ | Центар за културу | 36 | буџет Града и властити приходи | 837.944,00 |
| 2. | ЈУ „Музеј Семберије" | СГ | властити | 10 | буџет Града и властити приход | 272.500,00 |
| 3. | ЈУ Народна библиотека  "Филип Вишњић" | Влада РС | властити | 21 | буџет Владе РС ,  буџет Града и властити приходи | 141.500,00 |
| 4. | ЈИП "СиМ" | СГ | властити | 16 | буџет Града и  властити приходи | 235.000,00 |
| 5. | ЈУ СКУД  „Семберија“ | СГ | Центар за културу | 6 | буџет Града и властити приходи | 174.890,00 |
| 6. | ЈУ Градско позориште „Семберија“ | СГ | Центар за културу | / | буџет Града и властити приходи | 50.000,00 |

У Табели 1. приказани су подаци везани за простор, број запослених и финансирање институција културе, из којих се може видјети у каквим условима и са којим људским ресурсима дјелују поменуте институције.

Подаци о броју запослених преузети су из Извјештаја о раду за 2018. годину. Финансирање институција културе се врши на основу утврђених ставки у Одлуци о буџету за сваку буџетску годину, путем Трезора Града.

1. **Организованост и рад друштава и организација из области културе**

У 2019. години настављено је са праксом финансирања друштава и удружења преко Јавног позива за финансирање пројеката удружења грађана.

Наиме, у креирању буџета за 2019. годину, утврђене су ставке за финансирање организација од општег интереса за Град Бијељина, као и финансирање друштава и организација путем кандидовања пројеката.

1. **Финансирање друштава и организација из области културе**

Из области културе, статус организације од општег интереса за Град Бијељина имају: СПКД „Просвјета“, БЗК „Препород“ и СПД „Србадија“.

Јавним позивом за финансирање пројеката удружења грађана су позвана друштва и организације да доставе пројекте, путем којих су се финансирале њихове значајније активности. На јавни позив се пријавио већи број друштава и организација из области културе, док мањи дио њих није благовремено доставио или није уопште кандидовао пројекат, што значи да нису остварили право на средства из буџета.

У табели 2, наведена су друштва и организације, назив кандидованог пројекта и износ средстава, одобрени од стране Комисије.

**Т-2 ДРУШТВА И ОРГАНИЗАЦИЈЕ ЧИЈИ СУ СЕ ПРОЈЕКТИ ФИНАНСИРАЛИ У 2019. ГОДИНИ**

|  |  |  |  |
| --- | --- | --- | --- |
| ***Р.бр*** | ***Назив друштва*** | ***Назив пројекта*** | ***Одобрена средства*** |
|  | СПД „Србадија“ | „Духовна ризница“ | 4.000,00 КМ |
|  | КУД „Дворови“ | X Међународна смотра фолклора „Дворови 2019“ | 3.000,00 КМ |
|  | СКУД „Јања- Ново насеље“ Јања | Фолклорна смотра „Илиндански дани 2019“ | 3.000,00 КМ |
|  | БКУД „Мула Алија Садиковић“ | Набавка опреме за фолклорну, хорску и драмску секцију | 3.000,00 КМ |
|  | УГ „Артист“ | Међународни фестивал „Вече хармонике 2019“ | 3.000,00 КМ |
|  | УГ „Музички умјетници Семберије“ | IV интернационални фестивал музике „Примавера“ | 2.000,00 КМ |
|  | Удружење жена „Бели анђео“ | Промоција традиције и обичаја Семберије | 1.800,00 КМ |
|  | СКУД „Глоговац“ | Афирмација и помоћ развоја села, очувања историје, традиције и обичаја | 1.800,00 КМ |
|  | АНИП „Дукат“ | Постављање игре „Игре из Поткозарја“ | 1.800,00 КМ |
|  | КУД „Плетеница“ | Фестивал традиционалног пјевања, такмичарског карактера | 1.800,00 КМ |
|  | КУД „Велино Село“ | Очување народне традиције и обичаја српског народа са овог подручја кроз организовање годишњег концерта КУД-а „ВЕЛИНО СЕЛО“ | 1.800,00 КМ |
|  | СКУД „Коло“ Суво Поље | „Дјеца, чувари традиције“ | 1.800,00 КМ |
|  | Плесни клуб „Студио Олена“ | „BIJELJINA DANCE FEST“ | 1.800,00 КМ |
|  | СКУД „Црњелово“ | Очување и његовање изворног народног стваралаштва – фолклорног и културно историјског наслијеђа српског народа на простору Семберије | 1.800,00 КМ |
|  | СКУД „Лазарица“ | „Баштињење старих сеоских обичаја и српске традиције“ | 1.800,00 КМ |
|  | Књижевни клуб „Јован Дучић“ | XIX књижевно вече „Поетски тренутак“ | 1.700,00 КМ |
|  | Удружење афористичара „1. април“ | 16. Међународни фестивал хумора и сатире „Бијељина 2019“ | 1.700,00 КМ |
|  | Удружење књижевника РС Подружница Бијељина | „Бијељински књижевни сусрети“ | 1.500,00 КМ |
|  | Удружење „Дјечији хор“ | „Дјечија симфонија“ | 1.500,00 КМ |
|  | УГ „Синергија плус“ | „Путологија IV“ | 1.500,00 КМ |

Сва наведена друштва и организације којима су дозначена средства, имала су обавезу да након завршене манифестације доставе извјештаје о утрошку истих.

Поред намјенски планираних средстава која се додјељују за пројекте, један број активних удружења се обраћа и захтјевом за додатна средства, која се најчешће односе на организацију већих манифестација, ванредне трошкове набавке опреме или путовања у окружењу и иностранству, што им се, углавном, позитивно ријеши.

1. **Културне манифестације**

Културни садржаји који се реализују на подручју нашег града, углавном су сталног карактера и вишедневни су, али је значајан и број једнократних садржаја (вечери поезије, трибине, промоције, изложбе, концерти, позоришне представе и сл.), које такође реализују институције или удружења из културе, са учесницима из Бијељине или из других мјеста.

Културне манифестације које су наведене у Табели 3, као и повремене, знатно су посјећеније у односу на претходни период, што се може правдати озбиљношћу организатора у реализацији истих, стварањем навика код грађана за континуирано праћење културних дешавања, прихватљив одабир садржаја за које су грађани заинтересовани и др.

Т-**3 КУЛТУРНЕ МАНИФЕСТАЦИЈЕ СТАЛНОГ КАРАКТЕРА У 2019. ГОДИНИ**

|  |  |  |  |  |  |
| --- | --- | --- | --- | --- | --- |
| ***Р.бр.*** | ***Манифестација*** | ***Термин***  ***одржавања*** | ***Трајање*** | ***Реализатор*** | ***Напомена*** |
| 1. | „Дани комедије“ | март | вишедневна | Центар за културу | суфинансира Град |
| 2. | „Мајске музичке  свечаности“ | мај | вишедневна | СПД „Србадија“ | суфинансира Град |
| 3. | „Љетње вечери“ Јања | август | вишедневна | БЗК „Препород“ БКУД "Мула-Алија Садиковић" | суфинансира Град |
| 4. | „Пантелински дани“ | август | вишедневна | Институције и удружења културе | финансира Град |
| 5. | Обиљежавање Дана Града | 24.септембар | једнодневна | Скупштина Града | финансира Град |
| 6. | "Вишњићеви дани" | новембар | вишедневна | СПКД „Просвјета“ и институције културе | финансира Град |

У реализацији културних садржаја све више простора се даје домаћим учесницима и извођачима, чиме се исти промовишу и афирмишу у својој средини, а самим тим се и трошкови организације смањују.

Број манифестација културе, који је наведен у табели, није занемарљив, јер у оквиру једне манифестације буде реализован одређени број активности које би и појединачно могле бити манифестације за себе. Тако је, у оквиру „Пантелинских дана“ која је вишедневна манифестација ове године је одржан и већи број активности као што су „Отворена сцена“, XI бијељински умјетнички салон, Вече семберског фолклора итд.

На основу наведеног се може закључити да се културна дешавања које организују институције и удружења надопуњују и чине један континуиран процес у сфери културе.

1. **Сарадња**

Сарадња у овом случају се огледа у два аспекта. Прије свега, подразумијева се сарадња институција и удружења са ресорним службама Града, а затим и ниво сарадње између самих субјеката из области културе, када је ријеч о организацији културних манифестација или одлазак на заједничке наступе код нас и у иностранству. Ресорне службе задужене за институције, чији је Град оснивач, задовољне су сарадњом и односом истих, те да је ажурност и благовременост приликом достављања тражених података, докумената или извјештаја, на завидном нивоу.

Однос удружења и друштава према ресорној служби је нешто другачији. Један број истих је веома одговоран, ажуран и благовремен у достављању повратних информација, док мањи број њих нередовно доставља извјештаје, планове, па чак не одговара на упућену коресподенцију, за шта су предвиђене санкције.

1. **Закључна разматрања са приједлогом мјера**

* Институције културе, организују велики број културних дешавања интересантних за грађане, што је резултат све веће посјећености оваквих догађаја;
* Извјештавање о раду и финансијском пословању од стране корисника средстава покушава се подићи на виши ниво;
* Организацијом постојећих садржаја и подршка иницијативи појединаца за увођење нових облика прихватљивих за младе, успоставља се равнотежа у задовољењу културних потреба када је старосна структура у питању;
* Наведене манифестације, као и многе друге, представљају позитивне примјере, те је улагање средстава из буџета Града као подршка унапређењу културе оправдано;
* У 2019. години настављена је изградња Дома културе у Пучилама, чији завршетак је планиран у 2020. години;
* У 2019. години настављена је изградња Дома културе у Новим Дворовима, чији завршетак је планиран у 2020. години;
* У току је реконструкција објекта Соколски дом, а након завршетка радова, овај објекат јавне намјене за своје потребе користиће установе и удружења из области културе (Градско позориште „Семберија“, Хор „Србадија“, СКУД „Семберија“);
* ЈУ Градско позориште „Семберија“ ће од 2020. године функционисати као посебна потрошачка јединица;

Приједлози мјера:

* Наставити активност на изградњи и санацији објеката културе на подручју Града Бијељина;
* Наставити са праксом уредног извјештавања о реализацији манифестација, утрошку средстава, као и о посјећености културних дешавања;
* Инсистирати код субјеката који се баве организацијом и реализацијом културних садржаја, да планирају јачање капацитета за писање пројеката, путем којих ће прибављати средства;
* Мотивисати организације и удружења младих са овог подручја да се активније укључују у организацију и одржавање културних садржаја.

ОБРАЂИВАЧ

Одјељење за друштвене дјелатности